
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 octombrie 2009

	Nr.
	27/489


R A P O R T
asupra propunerii legislative pentru modificarea şi completarea Decretului–Lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 426 din 16 septembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea Decretului-Lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.
La întocmirea prezentului raport, Comisia a avut în vedere:

· avizul  favorabil al Consiliului Legislativ (nr.356/15.04.2009)
· avizul negativ al Comisiei juridice, de disciplină şi imunităţi (nr.31/817/29.09.2009)
· avizul negativ al Comisiei pentru buget, finanţe şi bănci (nr.22/476/07.10.2009)
· avizul favorabil al Comisiei pentru drepturile omului, culte şi problemele minorităţilor naţionale (nr.25/591/17.09.2009)
· punctul de vedere negativ al Guvernului (nr.1269/19.05.2009)
 Propunerea legislativă are ca obiect de reglementare modificarea art.3 din Decretul-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, în sensul acordării indemnizaţiei de 200 lei pentru fiecare an de detenţie, internare abuzivă în spitalele de psihiatrie, domiciliu obligatoriu sau strămutare şi acordarea în mod gratuit de  medicamente şi asistenţă medicală în unităţile sanitare de stat. 
Comisia propune Plenului Camerei Deputaţilor respingerea  iniţiativei legislative din următoarele considerente:
 - în conformitate cu prevederile art.4 alin.(1) din Decretul-Lege nr.118/1990, republicat, persoanele care au executat o pedeapsă privativă de libertate, precum şi cele care au fost strămutate în altă localitate beneficiază în prezent de o indemnizaţie lunară de 200 de lei pentru fiecare an de detenţie sau strămutare;
- persoanele care au fost internate abuziv sau au avut stabilit domiciliu obligatoriu au dreptul de o indemnizaţie în cuantum de 100 lei lunar pentru fiecare an de internare abuzivă sau domiciliu obligatoriu, legiuitorul având în vedere diferenţierea cuantumului indemnizaţiei în funcţie de gravitatea persecuţiei suferite;
- propunerea de acordare, în mod gratuit, a asistenţei medicale şi a medicamentelor este reglementată deja la art.8 alin.(2) lit.a) din 
Decretul-Lege nr.118/1990, republicat;
- iniţiatorul nu precizează sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României, republicată şi ale art.15 alin.(1) din Legea privind finanţele publice nr.500/2002, cu modificările şi completările ulterioare.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 7 octombrie  2009 a participat, în conformitate cu prevederile art.55 din Regulamentul Camerei Deputaţilor, doamna Doina Pârcălabu, preşedintele Casei Naţionale de Pensii şi Alte Drepturi de Asigurări Sociale.
La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 9 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,

Şef-serviciu,

Expert parlamentar Monica Rallu Curta



Consilier parlamentar Elena Mesaroş

